સોશિયલ મિડીયાના પ્રભુત્વનો આ જમાનો છે. સોશિયલ મિડીયામાં હિટ તો બધે ફિટ એવી માન્યતા ઘર કરતી જઈ રહી છે, ત્યારે સોશિયલ મિડીયાના અનેક હકારાત્મક પાસા અને સામે પક્ષે અનેક નકારાત્મક બાબતો પણ સહજ ઉપસીને આવી છે. ફેક ન્યૂઝના ભયંકર ફેલાવાનો અને અણગમતા લોકોને ટ્રોલ કરવાનો શિરસ્તો સામાન્ય થઈ પડ્યો છે. વોટ્સએપમાં આવેલો કોઈ પણ સંદેશ જોયા વગર અનેક ગૃપમાં, અનેક લોકોને ફોરવર્ડ કરવાની ટેવ અનેક લોકોમાં વસી છે. નકારાત્મક વાતો અને સતત ઠલવાતા બિનજરૂરી માહિતીના મહાસાગરમાં ડૂબી રહેલી આપણી વાંચનવૃત્તિ ભયજનક વાતાવરણ ઉભું કરે છે. આજે આપણે એવા સમયમાં છીએ કે જેમાં વ્યક્તિનું સઘળું મૂલ્યાંકન એની સોશિયલ મિડીયાની છાપ પરથી સમાજમાં પ્રસરે છે. અને સોશિયલ મિડીયા બીજી બધી વાતોની સાથે આર્થિક સમૃદ્ધિ દેખાડવાનું એક માધ્યમ પણ બની રહ્યું છે. અને આ બધા છતાં એ અવસરનો મહાસાગર છે. સર્જકો, વાચકો, ધંધાદારીઓ, ગ્રાહકો અને સમાજના લગભગ બધા જ વર્ગને સોશિયલ મિડીયાથી અનેક લાભ પણ છે. વ્યક્તિનો પોતાનો સારાસારનો વિવેક એના સોશિયલ મિડીયાના વપરાશની દિશા નક્કી કરે છે.